IRPC วอลุ่มหนาแน่น-เป้าวินโดว์ฯ เก็งปีนี้เทิร์นอะราวด์กำไรกว่า 5 พันลบ.
IRPC วอลุ่มหนาแน่น เก็งเป็นเป้า Window dressing กูรูคาดปีนี้เทิร์นอะราวด์กำไรกว่า 5 พันลบ. 
24 มิ.ย. 2558

ผู้สื่อข่าวรายงานว่า ราคาหุ้น บริษัท ไออาร์พีซี จำกัด (มหาชน) หรือ IRPC ณ เวลา 10.13 น.อยู่ที่ 4.36 บาท บวก 0.12 หรือ 2.83% มูลค่าการซื้อขาย 409.86 ล้านบาท เปิดตลาดที่ 4.32 บาท ขณะที่ดัชนีหุ้นไทยโดยรวมลบ 0.29%

บล.กสิกรไทย ระบุในบทวิเคราะห์ (24 มิ.ย.) แนะนำราคาเหมาะสมทางพื้นฐาน 5.20 บาท โดยมองโครงการ UHV ที่จะเริ่มดำเนินการเชิงพาณิชย์ในเดือน ต.ค. 2558 เป็นตัวพลิกฟื้นกำไรบริษัทอย่างมีนัยสำคัญ โดยประเมินว่าจะช่วยสร้าง EBITDA ราว 159 ล้านเหรียญสหรัฐ/ปี
ส่วนโครงการขยายกำลังการผลิตโพลิโพรพิลีน (PP) และโครงการ PP compounding กำลังการผลิตรวมกันที่ 300,000 ตัน/ปี มีกำหนดการเริ่มดำเนินงานในช่วงกลางปี 2560 เราประเมินว่าจะช่วยสร้าง EBITDA ราว 23 ล้านเหรียญสหรัฐ/ปี ขณะเดียวกันคาดการณ์การเติบโตกำไรปกติและกำไรสุทธิของ IRPC ที่ 231% และ 44% ในปี 2559 ตามลำดับ
บล.เออีซี ระบุในบทวิเคราะห์ (24 มิ.ย.) คาด Turnaround จากขาดทุน 5.23 พันลบ.ในปี 2557 เป็นกำไร 5.34 พันลบ. ในปี 2558 จาก Spread GIM ช่วงครึ่งปีแรก 58  ดีที่สุดในรอบ 5 ปี และคาดมีกำไรจากสต็อกน้ำมันตามราคาน้ำมันดิบที่ปรับตัวสูงขึ้น ขณะที่ช่วง 4Q58 จะเริ่มเดินเครื่องโครงการสุดท้ายของโปรเจคฟินิค หนุนกำไรปี 59 แนะนำ “Trading BUY”
บล.แอพเพิล เวลธ์ แนะนำเก็งกำไรในกลุ่มหลักทรัพย์ที่คาดได้ผลบวกจากทำ Window dressing  เช่น  SCB, ADVANC, IRPC, CPF